Ilangillu Greek‑et Jerusalem‑etkaalghiit maniguunnaluteng Neqenghaghqellghani Passover‑em.
Aglaghluteng Philip‑mun,
pikaat,
“Yuguniiq,
esghaghyuwaqaghput Jesus.”
(Philip Bethsaida‑meng pingulghii,
Galilee‑melngughmeng.)
Enkaam Philip‑em ungipaalluku Andrew,
ungipaasaghtuqaak Jesus.
Jesus‑em pikakek,
“Aflu kaasimaaq Ighneghan Yugem quulvallengeghllalleghqaa.
Ipa ungipaatamsi,
wetkuqun piitun ifkaghlluni nunamun iteghluni tuqukumi piitesqughllagyaghqaaguq,
aamtaam tuqunghilkumi taawa ataasighhaallequq piitun.
Kitum alngunak piniqegkumigu unguvalleni iflayaghqaqaa.
Iwernga kitum alngunak ugumikegkumigu unguvalleni whani nunami kenlengilngughmeng unguvallengyaghqaaguq.
Kitum alngunak qepghaasukuminga maligsaghqaqaanga.
Enkaam qepghaghteka whangamnisaghqaaguq naansaghngaaghma.
Atama quulvaghyaghqaqaa kina alngunak qepghaatilghii whangamneng.”
“Maaten unguvasigka seghleliighuuk.
Sameng pilanga?
Whaten pilangaa,
‘Ataay,
yugulinga ikfiqelleghqamneng’?
Nakaa,
tawaten pinaanghitunga qayughllak tagikaagunga ikfiqnalunga.
Ataay,
aangelleghllaga ateghpek aliightigu.”
Taagken ma qilagmeng pikaq,
“Aangelleghllaga ateghma aliighsimaaqa,
alla aliighlleqaqa.”
Yulghutem nekevghallghiim tawani nagalluku taana ma pikat,
“Kallugughtaa.”
Iwernga ilangi pikat,
“Yaqulgem aleghqughwaa Jesus.”
Jesus‑em pikii,
“Ma taana elpesinun ayuquq,
whangamnun pingunghituq.
Whaa maaten Kiyaghneghem nanqiggnaqaa nunam yuga,
whaa maaten Kiyaghneghem eggnaqngwaa igleghutistenga uum nunam.
Whanga kevellengegkuma nunameng,
taaggun tagilaghaatesleqaqa qamaglluku yuuk whangamnun.”
Jesus tawaten pikaq apeghnaluku naten tuqulleghqani.
Yulghuteghllaget pikaat,
“Nagaquqaqaghput Liilightuusaaneng Moses‑em,
Christ‑anguq kiyaghsaghqaaguq quunperugllak.
Enkaam sangavek pizin,
‘Ighnegha Yugem kevellengyaghqaaguq’?
Kinangaawa taana,
‘Ighnegha Yugem’?”
Taagken Jesus‑em pikii,
“Nighuk elpesininnaqnguuq natengiighhaq.
Enkaam igleghtek nighugaghluku,
mamlegfagilgan.
Kina alngunak igleghlleghhii mamlegmi nallukuq natmun piiqutni.
Enkaam nighuk paninang elpesinilluku ugpeqiteggu,
avaqutaliitesqellusi nighugmun.”
Jesus tawaten piluni kagtaghtekaq ellngitneng.